Cesarhanmun/geonobi-data huggingface dataset:
地名: 坡州 (京畿道, 牧)
年: 1704.0

○持平趙泰億申前啓。 時, 王子薦望宗臣及承旨請罷之啓, 纔停, 泰億重發其啓, 請從重推考。 又啓曰: "智島安置罪人柳命天, 窮凶極惡之狀, 聖明旣巳洞燭無餘。 凶魁巨猾之尙今得保首領, 實是輿情之所共憤惋者, 則安置之典, 亦云末減。 今玆疏決之擧, 雖出於聖上焦憂亢旱, 靡不用極之意, 而豈可使罪惡貫盈之人, 視同薄物細故, 一體疏宥, 使之偃息於田廬, 老死於牖下乎? 請還收柳命天放歸田里之命, 永勿擧論於赦典。 左承旨金德基, 累典郡府, 到處饕濁。 其在金山也, 稱以送饋親庭, 米帒之中, 潛納孔方, 每月數次, 其數幾何? 分繭官婢, 親自收絲, 課督甚嚴, 鄙瑣莫甚。 其在東萊也, 駄送麯子於在京家屬, 麯樣甚厚, 其重異常, 齏來官僕, 怪而劈視, 每圓各胎入白銀十數片。 官僕盡取其銀, 換納他麯。 德基雖知見賣, 而不敢徵推。 萊府之人, 莫不憤其壑慾而笑其取欺也。 至於大段
                【錦名。】
              衾八件製來之說, 明白的實, 有口皆言。 其爲水原府使也, 專不治事, 惟以剝割爲務, 如山城移轉運來時, 及各倉還上分給之際, 每石除出數斗, 以爲私用, 乃以小斗量給民戶, 甚至親立庫門之外, 監掃鼠耗之穀, 簸而揚之, 作石別置, 竟歸私橐。 其他種種貪虐之政, 有難毛擧。 若其按廉畿甸之時, 受賕縣邑之說, 亦甚狼藉。 家業暴富, 財産充溢, 而外示儉約, 欲爲遮掩, 至使其老父衣食, 殆甚寒士, 其爲無狀, 不可齒諸人類。 前持平韓永徽之通判完山也, 貪斂無藝, 侵漁多門, 害及僧徒, 寺刹殆空。 多得隱結, 以錢代捧, 恣意自取, 遞歸之後, 見覺營門, 百條哀乞, 僅得彌縫之狀, 薦紳之間, 孰不知之? 當其在任所遭母喪也, 久執印信, 不肯出送於兼官, 日夜經營, 無非竊簿書盜財物之事。 所眄官婢, 仍作哭婢, 隨喪載來, 萬目俱駭。 南中之人, 至今憤罵, 萬口一談, 皆曰可殺。 至於新起大宅, 制樣宏侈, 其間財物, 何莫非出自全州者也? 如此贓汚無恥之輩, 尙無剌擧之論, 一任翺翔於法從之班, 其何以礪世而刷俗, 使饕餮之流, 有所懲畏乎? 前持平李東彦, 卽故牧使世茂之子也。 世茂嘗疏救誣告者金煥, 爲世所賤惡。 假令東彦, 果有騂角之美, 其不可齒列於士大夫之林也, 決矣。 當世茂遘癘, 身死於坡州官次也, 東彦之謗言喧沸, 至有人所不忍聞者。 自初喪及襄葬凡需, 以至墓道石物之價, 輒皆巧作名目, 勒捧民戶, 一境之內, 計口捧錢, 至有七百兩載來之說。 伊時道臣, 推詰鄕色, 按考籍記, 而語人曰: "一喪之費, 豈至此耶?" 坡州之人, 怨讟徹天, 至今欲食其肉。 渠亦自知其世累身謗, 難容於世, 入臺之初, 乃作峻激之論, 巧爲自掩之計, 一以搏擊爲事, 言言而沽直, 人人而結嫌, 欲使擧一世而無敢議己, 其心所在, 路人皆知。 惟其文辨優給, 權機捭闔, 博論廣說, 間有一得, 以此或有敢言之稱, 而若其心術之陰譎回互, 到處綻露, 覰其眸子, 焉廋焉廋? 今日仕路, 雖曰混淆, 決不可使如此之人, 苟然充廁於衣冠之列, 以貽淸朝之羞。 請竝削去仕版。 承旨尹弘离, 爲人昏庸, 百無可取, 從前履歷, 率多冒濫。 昨年特陞, 實出意外, 近來處事, 益多可笑。 掌令李裕民, 爲人庸愚, 全不解文字, 尋常書札, 亦不能酬應。 臣尙記己亥年七夕課製, 倩人作賦, 袖手傍觀, 矇不知其何語。 臣適在傍近, 目覩其貿貿之狀。 如此昏鈍不文之人, 不可置之於臺閣之列。 請竝遞差。 前參議金儁相, 頃在刑曺也, 私出禁亂於在家之日, 多捧贖錢, 諉以吾所私得, 恣意染指, 其數不少。 如此不法無恥之人, 不可以旣遞其職而置之, 請罷職不敍。 善山府使李相殷, 爲人麤鄙, 行己賤汚, 曾宰南邑, 專事貪饕, 恣行不法, 徒以謟事權要, 驟典嶺南雄府, 除目之下, 物情爲駭。 請罷職。" 答以不允。 東彦在言地, 遇事敢言, 多所彈擊, 仇怨溢世, 必欲中傷, 卒陷大僇, 人皆惜之。 泰億爲人浮薄, 持論慘毒, 入臺之初, 陷害直士, 爲私黨報仇, 臚列罪狀, 無非人理之所不忍者, 終始操持, 必欲致之死地而後已。 由是一世側目, 視之如蛇虺。

○持平趙泰億引避曰: "臣昨承聖旨, 以金德基等削版之啓, 疑臣言之或非實際, 慮諸人之或有冤狀, 至有拿覈之命, 臣實瞿然。 夫三人者之貪汚罪狀, 有耳皆聞, 有口皆言, 特以其出入侍從之班, 非比單寒無勢之人, 故未有剌擧之論, 而臣年少新進, 驟論及此, 宜聖上未之深信也。 然臣亦有未盡言者。 德基之御史畿甸也, 抱川縣監吳斗宬, 多有不治之實。 抱民聞有御史之行, 呼於路傍曰: ‘不罷吾倅, 御史有罪。’ 斗宬恐其不免, 密使衙奴衙馬, 載米六駄, 昏夜運送於德基之家, 竟得無事。 臣嘗往來抱川, 稔聞其說。 本縣官吏伊時掌大同庫姓柳者, 詳知其事云。 今若按問, 可得其實。 臣方欲竝劾斗宬, 而未及矣。 韓永徽在完山時, 見失其神主, 至入於巡(宮) 
                〔營〕
              溷舍中, 粉面、傍題, 箇箇宛然, 而稱以家無失主之事, 遂爲因仍蹲居之計。 近與其堂從, 爭地築墻, 至於至親不睦, 交相謗毁。 李東彦父病且革, 至有思欲一見之語, 及其喪也, 乃有使官奴, 替視飯含之說。 坡州之人, 言之如此。 臣之所聞, 非比泛然, 而嫌於汚口, 恐傷忠厚, 不能一一條陳。 凡此罪狀, 非不欲直陳査處, 而近來公道都喪, 私意橫流, 士夫之稍涉權勢者, 各道按問, 金吾議讞, 多不以實, 一經行査, 便卽白脫。 臣之初不請査, 蓋以此也。 搢紳論劾, 律莫重於削版。 以此勘請, 亦不可謂歇後, 而聖敎至此, 臣之論事欠當著矣。 尹弘离, 地望輕微, 爲人昏劣, 平生行己, 都無可觀。 若其憑藉代撰之文, 侵斥論己之人, 其所處事, 尤極可笑。 若以此人, 謂可合於銀臺, 則從前被劾如許玧、李益泰諸人, 寧不冤乎? 李裕民之倩賦於黃晩曾, 拱手默觀之狀, 臣所目見, 裕民亦何敢以臣言爲誣也? 近者臺閣, 雖多不擇, 無文貿貿, 未有如裕民之比, 臣之此論, 斷不可已。 沈栢, 大家子耳, 以借文登第, 終不得淸顯。 先朝用人之嚴愼, 豈非今日之可法哉? 且伏見正言金萬謹疏, 以臣所論, 或謂謬戾, 或謂挾雜, 欲驅臣於用意陷人之科, 誠未滿一哂也。 近來媕婀阿好之輩, 護黨成風, 惟以排擊異己, 欺蔽天聽, 爲能事。 雖有如德基輩無狀之人, 曾無一番糾劾之擧, 極力周旋, 惟恐情狀之綻露, 臣嘗爲世道痛恨久矣。 不料汲汲營救之言, 又出於官以諫爲名之人也。 削版之請, 固是重論, 末梢科斷, 又未知至於何境, 則萬謹之徑先投疏於處分未決之前, 脅持臣身, 遏絶言路者, 抑何意耶? 此不過欲救解, 則無辭可辨, 不請査則無計可脫。 且審知近來査事不嚴, 欲以此爲拯濟坑塹之計, 故爲此疑亂之言, 欲使聖上, 不信臺閣, 取辨有司。 此豈居臺閣者, 所可發口者耶? 臺閣論事, 旣許風聞, 而一有重駁, 輒皆査辨, 則國家置臺閣之意, 果安在哉? 聖上, 深居九重, 外間情僞, 容有未盡下察者, 疑臣言之過重, 不是異事, 而獨怪夫萬謹, 亦豈不聞臣所聞, 而牽於黨友之私, 曲爲營護之地, 此果出於公正之心乎?" 答曰: "勿辭。" 泰億, 退待物論。
地名: 坡州 (京畿道, 牧)
年: 1705.0

○乙酉/刑曺啓言: "趙泰億問啓中, 應問各人捧招, 則進士金錫禹以爲: ‘上年七月, 適逢泰億, 其時泰億之論李東彦事, 已十餘日矣。 泰億問曰: 「坡州事, 君必有聞」 云, 渠曰: 「此是臺閣上事, 書生何與焉」 泰億曰: 「李世茂喪出何所, 喪人在何處, 而使官奴替含云, 信否?」 渠曰: 「聞其喪出東上房, 而喪人在房外云, 而替含之說, 吾未之聞云矣。」 今春渠以省墓, 往坡州, 宿於本州人白時夏家, 言語之際, 偶及此事, 時夏曰: 「替含之說, 果有之, 而所謂官奴, 人或以江床指之云。」 渠聞此言, 又逢泰億, 泰億曰: 「君往來坡州, 替含之說, 其必有聞」 云, 渠以聞於時夏者, 泛然答之, 而前後酬酢, 俱在於泰億論啓陳疏之後, 則以此爲證, 謂之詳知細悉, 實是意外’ 云。 幼學李奎以爲: ‘今八月以科事入京, 適逢泰億, 則語及李東彦査事, 故渠以官奴之名, 以江床稱云, 泛然酬酢。 (旣)
                〔蓋〕
              
              江床乃囚推中萬根之初名也。 聞江床累經推問, 故以江床指目之意, 言于泰億而已。’ 又以飯含之說, 眞有所聞, 而聞於何人, 發問目更推則以爲: ‘囚禁往來者江床, 故江床之名, 果爲言及, 而飯含替行之說, 不爲言及。’ 臺諫云: ‘言甚糢糊, 似有隱情。 請刑推得情。’ 進士韓師范以爲: ‘去年夏間, 兪集一來訪其祖父, 渠在隔窓房內。 得聞集一所傳, 非及唱, 乃通引之說, 而數日後, 往其表叔朴泰淳家, 偶以集一所傳之言傳說, 而至於安糾所謂臺啓無差爽之說, 旣未聞於當日, 何可以所不聞之說, 言及於表叔, 渠旣無所傳, 則表叔亦豈說道於泰億乎? 泰億之謂聽於旣死之人, 欲爲援證於祖孫、叔姪之間, 實未曉其意’ 云。 所供與書啓相左, 所當緘問於兪集一, 而宰臣緘問, 事體重大, 本曹有難擅便。 安糾以爲: ‘泰億問啓中, 渠以臺啓無一差爽爲說, 故兪叅判聞, 而傳於韓留守, 韓留守孫師范, 聞而傳之於其舅朴泰淳云, 而渠與兪叅判, 專昧一面, 未知兪叅判何所聞, 而有此傳說乎? 韓聖佑疏旣曰: 「兪叅判元無安姓人擧論之事。」 兪集一疏, 亦以渠爲不識何狀, 則渠之元無質言, 據此可證, 而問啓中, 又以渠之抱川應査時招中, 替含一款, 揆以天理人情, 寧有是理之說, 至謂之億度之言, 已極可訝。 夫親喪替含, 何等莫大之變, 而或有一毫近似, 則豈無見聞之或有流傳乎? 此誠人子之不忍爲不忍聞之事, 故以此納招矣, 今此問啓, 必以億度爲言, 未知何據乎? 問啓中, 又以渠私吐公呑, 不肯明言, 自知其言之流播, 到處發明, 若不嚴訊, 無以得其實狀爲言。 初無所聞, 又無酬酢之狀, 如右所陳, 則所謂私吐者何語, 前後所供, 罄竭無餘, 則所謂公呑者何語乎? 自初至今, 無所聞無所見之實狀, 旣無前後之異同, 則到今有何發明之端, 而未知臺臣, 何所據而以此執言乎? 況其必加刑訊, 得其實狀云者, 亦未知有何牢諱之隱情, 而必欲加之以刑, 有若寇盜之究覈乎? 今此替視飯含, 思欲一見等說, 實是人情之所未到。 誠有一毫彷彿於斯, 而或有見聞之事, 則雖至親之間, 固當聲罪致討之不暇。 豈可以前倅之子弟, 名官之威勢, 有所顧藉於其間乎? 旣無目覩耳聞之事, 只拘於威令所迫, 構虛捏無, 白地粧撰, 雖鈇鉞當前, 實不忍爲云云。’ 萬根以爲: ‘渠之初名, 果是江床, 而李持平遭喪時, 渠則在門外使喚而已。 至於飯含, 假使李持平, 不肯親行, 伊時李持平四寸及孽弟、衙奴婢在, 則何可使渠替行乎?渠是無識官奴, 有何利害於其間, 而不爲從實納招乎? 雖被重罪, 不忍以誣罔之說, 陷害曖昧兩班云云。’ 渠等自明之言, 不可取信, 各人推覈間, 仍囚。 抱川吏柳萬根、柳萬相以爲: ‘或被重罪, 或遭父喪, 繡衣行過, 實未聞知’ 云。 初査時, 以元無繡衣之行納招, 今則以未及聞知爲辭, 前後所供不同, 刑推得情。 鄭麟瑞以爲: ‘渠之所幹, 不過傳受傳給使喚而已, 元無明言於士夫家之事’ 云。 封裹傳授之物, 亦當緘問於洪萬朝, 而藩臣事體重大, 本曹不敢擅便。 泰億所引柳德玉、李振海, 係是朝官, 宜移金吾處置。" 允之。 仍命兪集一, 洪萬朝處, 竝緘問。
地名: 坡州 (京畿道, 牧)
年: 1711.0

○戊辰/初, 大臣筵白請典獄罪人尹震興、張千連, 移送禁府。 開坐推問, 則震興供辭稱: "六月間同囚張千連, 忽有慷慨之色, 問其故則以爲: ‘掛書事, 有與外人相通與知之端, 而末由告達。’ 若問千連, 渠當直陳。" 千連供辭以爲: "壬午九月, 壯義洞士人李盛蕃, 以谷山田稅防納事被囚, 同在一間, 患厲幾死, 故爲之晝夜救護, 情義不泛。 盛蕃蒙放之後, 軫其救療之情, 或存問兼饋食物。 今三月十三日, 以受刑事, 將往刑曹, 逢盛蕃之子方億於惠政橋。 方億追到饋酒, 極致慇懃, 仍言汝勿慮死。 必有可生之日。’ 乃附耳語曰: ‘吾父子相議, 將有掛榜事。 若成事, 則汝當見放。’ 問掛榜何與於見放乎? 方億揮手止之曰: ‘愼勿出口。 前冬以海浪賊事, 有騷屑。 此際掛榜, 則人心益增洶擾, 國內大亂, 獄隨以空虛, 豈非可生之道乎? 若見脫, 須訪我於坡州, 覓去糧資。’ 五月初三日, 又使其奴白伊, 到獄門外, 遺十葉錢, 語以其事已成, 汝幾何在囚也? 六月, 始以此事, 言於震興矣。" 禁府啓請, 使捕廳拿問盛蕃、方億、白伊等。 從事官回告以爲: "盛蕃年前身死, 厥子名非方億, 乃方燁, 所居非坡州, 乃富平。 盛蕃之奴, 元無白伊爲名之人。 坡州、富平兩處, 分送羅將, 盛蕃父子及其奴白伊, 使之搜覓矣, 旣而李盛蕃爲名人, 自坡州拿來, 奴白伊自富平捉來, 而富平府馳報, 方燁之父非盛蕃, 乃後蕃, 而今已身死, 方燁則適往他處, 其母及弟方杰捉送云。" 推問李盛蕃及白伊, 則盛蕃以爲: "本以坡州校生, 元無以防納事被囚之事, 且與張千連元不識面。 尙未娶妻, 何以有子? 又不知白伊爲名之人。" 白伊以爲: "本以新門外士人李昌門之奴。 所謂李方億, 今始初聞。" 禁府請使兩人, 與千連面質, 則千連曰: "此非吾所告之李盛蕃及白伊也。 漢城府考出帳籍, 則李盛蕃只於己卯入京籍, 而率子方燁、方煜。 辛卯富平戶籍, 則邦燁爲主戶, 父名書以後蕃, 白伊則元無載錄於率下。 推問方燁之母, 則以爲: "夫盛蕃, 以谷山田稅防納事被囚, 乙酉蒙放, 己丑身死。 夫生時似有改名後蕃之事, 而不能詳知。 子名實邦燁, 而所謂方億, 今始初聞。 邦燁, 今秋以木花貿易, 出往湖西、海西間。" 禁府啓放白伊, 又請拿盛蕃嫡兄恒蕃, 驗問盛蕃改名曲折, 生死虛實。 恒蕃以爲: "成蕃果其孽弟, 而庚辰以田稅防納事, 被囚, 乙酉蒙放。 己丑往朔寧, 爲火賊所刃殺, 而此乃叛奴輩所爲, 討捕營緩治其事, 故其子邦煜, 擊皷訟冤, 事下刑曹。 名字相左事, 渠以被罪見囚爲恥, 果以後蕃改名, 邦燁則九月, 下往海西, 白伊則族人李昌門之奴, 非邦燁之奴也。 禁府取考刑曹所在邦煜擊皷推案, 則盛蕃之死, 明白矣。 以此更推於千連, 則以爲方億改名與否, 盛蕃死生, 非渠所知, 今三月, 方億戴黑笠着道袍, 以父子相議掛榜事, 分明言說, 若與面質, 則可以立辨。 未幾邦燁拿來推問, 則以爲: "其父盛蕃, 以田稅事被囚, 辛巳移禁府, 甲申還囚, 乙酉蒙放, 己丑身死。 千連所謂壬午云云, 年歲相左。" 又以爲: "渠於今年正月, 往甕津, 止接於邑內崔迎善家, 三月初十日離發, 十七日直歸富平。 甕津距京, 乃五日程, 十三日逢着之說, 萬萬無據, 奴名元無白伊, 則使白伊傳語者, 亦甚孟浪, 且所謂方億之名, 今始初聞。" 禁府請使面質, 則千連以爲: "伊時對話之狀, 罪人鄭八翼參見矣。" 禁府推問八翼, 則以爲: "啓下罪人, 與刑曹罪人, 元無一時上曹之規。 渠則自是啓下罪人, 元不與千連同往刑曹, 豈有參見之理乎?" 至是, 判義禁崔錫恒筵白曰: "千連所供, 違端甚多。 且渠以三月十三日, 將受刑上曹時, 逢着方億爲言, 而取考刑曹文書, 三月內千連無一番上曹之事。 似當請刑。" 上敎以此與李振海有異, 虛則爲誣告, 不當自本府按治, 設鞫可也。 及設鞫, 千連不肯卽服, 震興則以爲: "千連至以諺書, 成給手標, 故不得不發告。" 鞫廳先請刑推千連, 千連受刑第一度承服, 而震興同謀設計之狀, 現露於其招。 又請刑推震興, 震興施威次承服。 千連結案曰: "曾與李盛蕃, 同在獄中, 稔知其能文善書, 故設計之時, 不意其已死, 言于尹震興曰: ‘方以掛書事, 朝家有購捕之擧, 而死囚之發告者, 亦許免死云。 此必如盛蕃能文者所爲也。 乘此發告, 或可免死云, 則震興曰: ‘汝言然矣, 但不可只憑汝言, 發此大事。 須以文字成標’ 云, 故果爲成給諺文手標, 使震興呈狀矣。 前招內, 盛蕃父子掛書事, 及三月十三日上曹時, 與方億接話, 八翼參見等說, 俱是虛妄的實。" 震興決案, 亦以爲死中求生之心, 不能無動, 故果許發告, 而若受手標, 則事成可以受賞, 歸虛亦足爲免死之證, 以此受其標文而呈狀。 當初同謀誣人惡逆之狀, 的實。 千連、震興, 依受敎及《大典》, 不待時斬, 籍沒家産。
地名: 坡州 (京畿道, 牧)
年: 1725.0

○掌令李倚天申前啓, 不允。 至李基聖等啓, 上曰: "李普昱, 以他罪削黜。 李基聖亦削黜。" 又啓: "南海縣監金翰運, 承受賊檀之指使, 營建善道之院宇, 廣招富民, 勒屬院生, 捧錢累千, 半歸私橐, 以語及院事, 撲殺邑儒金萬琮。 請拿問定罪。" 又啓: "珍島郡守辛璞, 勒毁大村, 使林姓姻家過葬, 瞞報災結, 行賂都事, 盡歸私橐, 蠱惑邑婢, 政令多紊, 陰嗾在囚賊人, 雜諉境內富民, 潛受其賂, 一境騷然。 請拿問定罪。" 上曰: "依啓。" 又啓: "全羅都事朴師悌, 公除前吹角啖肉, 乘醉爭妓。 珍島災實摘奸時, 受賂行私, 遠近唾罵。 請削去仕版。" 上曰: "風聞不可盡信。 更加詳察處之。" 正言成震齡申前啓, 上曰: "不允。" 至李森啓, 上曰: "饋遺一款, 非特森也, 同朝之人, 無不如此, 何獨責森?" 倚天曰: "森本暗毒叵測。 且誣獄錄勳時, 元勳歸於森。 雖以此觀之, 所犯可知矣。" 上曰: "漢、唐中主, 亦有推赤心安反側之語, 又有使封德彛歸化之語矣。" 倚天曰: "不必以漢、唐事言之。 以舜之聖, 亦誅四凶矣。" 上曰: "四凶不入於化中, 故誅之矣。" 震齡曰: "舜亦誅四凶。 聖德雖至矣, 似不過於舜, 何以化暗毒之李森乎?" 上曰: "森之不化, 亦何以知之乎?" 至申致雲啓末端, 添肅廟凡於誣詆先正者, 輒施竄配。 今殿下愛護致雲, 至以都尉之孫爲敎。 是一都尉, 能庇其不肖孫於身後百年之後, 而聖考爲斯文峻隄防之意, 未免虧壞於殿下之手。 上曰: "以都尉可與聖考事對擧, 未安矣。" 又啓: "向來群凶之當國也, 逆鏡弟堯鏡, 爲泮任, 八方校院, 皆爲凶孽之所盤據, 凶論層生, 推尊逆鏡爲第一人。 坡州儒生鄭夏復者, 投進一疏, 醜誣先正臣宋時烈, 至曰: ‘逆魁逆黨, 無不出於其餘論。’ 或曰: ‘三手之謀, 其源可以覰得(限)
                〔瞭〕
              然’, 以渠輩所謂凶逆二字, 肆然加之於旣骨之儒賢。 請鄭夏復絶島定配。" 上曰: "各有其律, 遠地定配可也。" 又啓: "眞寶縣監朴弼彦, 卽故相臣李健命五寸親也。 當辛丑翻覆之日, 投附凶黨, 到處分疏, 且於群凶聚會處, 盛稱尹志述可殺, 以爲媚悅之計。 隨時俯仰, 變幻頭面, 若其剝民肥己, 特其末節。 請削去仕版。" 上曰: "依啓。"
地名: 坡州 (京畿道, 牧)
年: 1745.0

○上引見大臣、備堂。 左議政宋寅明以京畿審理使趙明履別單進, 上曰: "趙明履頃以良役事有所陳, 而予意則結役事, 亦恐同歸於靑苗之害矣。 戶布則大同之役, 而秋判至以麗末衰季事爲言, 此甚斥之論也。 麗以恭愍而衰, 豈由戶布乎? 卽今第一義無如擇守令, 三百六十州若皆得人, 則民力自可紓矣。" 刑曹判書李宗城曰: "雖美法良政, 自上先立紀綱, 然後可行矣。" 左議政宋寅明曰: "張橫渠井田之制甚好。 若於峽邑數三處, 擇送人才而先試之, 隣邑爭來取法, 則自可不令而行矣。" 上曰: "良役、結役, 優劣何如?" 寅明曰: "結布法最爲近古, 但豪富之家不願矣。" 又曰: "審理使所陳各弊中, 利川等十邑陳田徵稅爲尤甚, 請待秋行量之意, 預先嚴飭。 漕船下江時, 楊根、驪州沿民, 以掘灘之役, 至於廢農, 站船添載, 宜加申禁。 陽城、坡州等四邑奴婢甚少, 無以接待使客, 宜以他邑寺奴婢, 參量劃給。 良丁之投屬歇役, 爲弊最甚, 砥平守禦屯牙兵保及忠順衛冒屬者, 依當初私賤換定之令, 竝宜査正。 順天稅、大同所載船, 至南陽敗船, 監色、沙格等十三名, 八朔嚴囚, 養獄無人。 雖未準年限, 別遣審理, 旣出欽恤之意, 宜還送原籍官交河。 拯米舊逋最久一年條, 亦宜蕩減。" 竝允之。 湖南審理使趙榮國復命, 宗城進湖南獄案, 上詢議大臣, 分輕重裁決。 榮國曰: "茂長罪人林昌浩等三人, 交通賊夢情迹可疑, 而月例三推, 事極失當, 宜令道臣, 嚴査更聞。" 許之。 榮國曰: "各邑束伍, 全不成樣, 緩急所恃, 莫如山行砲手。 雖以丙子事言之, 柳琳、金化之戰, 專賴淸州三百山行砲手之力, 則此其爲精兵可知。 通計一道其數亦不少, 査正廳成冊中, 列邑山尺一竝載錄, 俾勿侵役, 以示團束之意焉。" 又曰: "各司奴婢, 雖有眞箇逃故, 該司不卽許頉, 年百歲者尙載收貢之案, 年年侵徵, 害及隣族, 此豈王政之所可忍者乎? 案年六十而明白物故, 有公文可據者, 一竝減貢宜矣。" 上竝令廟堂稟處。 又問雲峰縣利害果詳察, 而巴嶺亦何如? 榮國曰: "四面高絶, 而嶺有三路, 俯見咸陽三十里, 如臨井水, 其險無比。 一新則在智異山之側, 而巴嶺據其上, 前朝曾置判官, 臣意則合置營將於一新。 一新自古地廣俗悍, 詐僞滋甚, 戊申以後凶逆數起, 別設一鎭, 則可以鎭惡俗而備不虞。 自古議者, ‘於雲峰宜置營將, 南原置兵使, 而尙未變通, 只置營將於雲峰’ 云矣。" 上曰: "湖南無他弊耶?" 榮國曰: "各邑貿易, 徵於吏胥, 故吏窮甚於民窮" 副提學元景夏曰: "湖南巨弊, 莫如田政, 而田政紊亂, 專由於隱結之多入土豪, 故吏民不堪白徵之弊矣。" 上曰: "不可不一番釐正矣。" 校理申暐, 請令嶺營刊行故相臣趙翼所著《朱書要類》, 上可之。 寅明以其祖光淵褒贈稱謝, 仍言: "臣祖曾以先正臣朴世采疏, 薦擬刑判, 臣之蕩平實由家學, 而如趙文命兄弟金若魯兄弟, 亦皆先正之淵源也。" 景夏曰: "先正卽臣高祖斗樞之壻, 而破朋黨三字, 卽臣家庭之論也。" 上曰: "頃於趙徵之獄, 罪人口招, 言必稱赤憎蕩平。 蕩平, 本是五皇極語, 而今成童謠。 卿等亦以爲家學耶?" 二人默然無以應。
地名: 坡州 (京畿道, 牧)
年: 1787.0

○京畿觀察使徐有防, 啓請殺獄罪人李光晋, 依前同推, 期於得情, 敎曰: "李光昇之三條鳴冤, 自以爲各有所據, 而邑査、道啓, 一皆卞破。 終靳傅生者, 雖出於法官守經之論, 而考其文案, 參以事情, 被死人福萬之拔刀, 凡爲兩遭。 而一拔於店上, 已露凌犯之心, 再拔於家前, 將售擬剌之凶, 則伊日光晋輩之擁遮渠父, 脫身逃命, 特幸耳。 從玆以往, 彼則爲上机之肉, 此則如㤼弦之鳥, 及其再來之時, 藉曰刀在地上, 火握拳中, 而想其頭勢之可怕可愕, 則在地之刀, 安知不及身, 握拳之火, 安知不衝簷, 而到了這箇境界, 光晋兄弟之只知爲親, 不知有己, 卽地跳下, 幷力毆打者, 卽天理人情之所不可已。 我國雇與主之別, 未有一定之例, 比隣生長, 旣作婢夫, 多年賃傭, 有異常人, 而渠祖渠父及渠之祖母, 無非李哥收貢中舊物, 而以渠母之良, 不入於帳籍, 比諸道啓所引洪烈曾事, 尤有間焉。 且光晋兄弟之方其下手也, 禍迫燃眉, 勢急捍頭, 兄先弟後, 弟重兄輕之全未記得, 容或無怪, 而檢庭之將分首從, 兄則謂以, 躬犯營邑之已決囚放, 弟則稱以吐實, 誓不獨生, 爭得一死, 始也以予而爲父, 終焉以弟而代兄。 噫! 王者之政, 當以敦勵爲先, 而律或有時乎撓屈, 故朝家年前, 於坡州
              曺哥獄事, 已有所特貸者, 則獨於此囚, 不宜異同。 抱川縣殺獄罪人李光晋、光昇, 招致營庭, 以此曉諭後放送。"
地名: 坡州 (京畿道, 牧)
年: 1788.0

○壯勇營, 進《新定鄕軍節目》。
                【節目。 畿甸峽民難支之弊, 有二。 一, 則春間之獵雉也。 貢人輩爲備夏月日供之雉, 受出畿營及饔院公文, 發遣獵雉之軍, 而載率妻子, 出沒村閭, 憑藉討索, 偸竊奪掠, 一番輕過, 如値災荒。 惟我聖上, 深軫此民隱, 貢物獵雉之軍, 特命革罷, 夏月供上之雉, 仍令代封, 而至於臘猪一事, 京而軍門, 外而畿邑, 必也趁臘前十日封進, 而行獵之地, 必於東之砥、楊、加, 西之湍、麻、積等地, 故行獵之軍, 必發山峽居民, 名之曰獵猪驅軍, 而俱是農民, 方當糴逋幷納之際, 又被勞筋之苦。 乃使吏隷火督, 妻子替囚。 甚至環一山而遍行, 積屢旬而窮搜, 蕩析家産, 輾轉流離, 一年二年, 十室九空, 其爲弊, 殆有甚於雉軍。 故昨冬特命道臣, 分付各該邑, 優給驅軍糧資, 使之行獵, 仍令畿營, 自明年爲始, 本道臘猪, 以雉代封。 外此, 京軍門行獵驅軍, 使之劃卽革弊。 蓋此守禦廳屯牙兵, 不過是納米之軍, 視他軍伍, 不啻輕歇, 而況其三司十五哨中, 中哨、三哨, 則中廢而復設, 亦可知其無甚關係。 訓局步軍移屬中部於禁營, 兵曹騎兵移屬幾當於精抄廳, 此古例之可以傍援者。 且其該屯距山最近, 以此民而作此軍, 食此土而應此役, 一以替峽民冬行獵之弊, 一以寓古人兵寓農之意。 守禦屯牙兵三哨換定驅軍, 該廳屯田以餉屯相換, 而牙兵身米及屯稅不足者, 竝令給代。 給代數爻, 開錄于左。 一, 守禦廳十五屯牙兵, 每哨減額二十五名, 作爲本營左、右、後三哨。 蓋此守屯, 或在關東, 或在湖西, 以畿內言之, 本營設屯在於四邑, 而砥平一邑外其餘三邑, 元無屯牙兵名色, 故屯田從便設置, 軍兵推移換定。 廣州則三屯所減屯牙兵, 合爲七十五名, 而俱是奴軍。 且此該邑守禦廳所管軍校外, 無他名色, 實難換代。 上項七十五名, 則以利川所在該廳右部牙兵移額後, 存減之數, 成出冊子, 該廳及畿營, 依此擧行。 一, 今此軍兵三哨內, 一百五十四名砥平, 五十名楊根, 五十名加平, 一百二十七名坡州, 合爲作哨, 被抄軍丁, 則無論其郡保與閑丁, 皆以守禦屯牙兵減額者, 依數換定。 一, 守禦廳以一百二十五名爲一哨, 本營以一百二十七名爲一哨, 故每哨不足, 合爲六名。 以砥平、坡州各二名, 楊根、加平各一名, 以巡營旗手保等歇役, 從便充數。 一, 祝靈山驅軍, 則山之北, 以楊根軍五十名, 砥平
                  山北里軍二十七名, 通融排日, 山之南, 砥平北面軍一哨, 專當擧行。 一, 屯兵, 係是驅軍, 身米、烟役特爲蠲減, 上番則每年一哨, 至月初一日爲始入番, 翌年正月初一日下番, 歲以爲常, 輪回擧行。 一, 屯田土, 則砥平所在守禦廳移屬田土, 除陳荒外, 旱田爲七十結四十五負四朿, 水田爲二十二結九十二負二朿, 該廳收稅時, 每負捧各穀一斗五升, 故民不願耕。 自今每負定以一斗, 則租爲一百五十二石零, 田各穀爲四百六十九石零, 本廳買得賭地租爲十五石零, 本縣北面所在戊戌年戶曹還出稅移屬田土, 除陳荒外, 實田土十一結八十九負四朿, 租二百四十七石零, 依準折六斗作米, 爲九十八石零。 田各穀四百六十九石零內, 九石四斗本色上納, 其餘作錢, 則假令爲六百九十兩零, 合下倉柴場稅錢及山直身錢, 可爲九百三十六兩零。 楊根所在訓鍊都監移屬柴場稅錢、本官移屬火稅錢合四百五十七兩零, 加平郡移屬各樣柴場火田代錢二百四十一兩, 冒耕田土稅條代錢二百二十八兩零, 坊洞冒耕火田減稅中移屬者及戶曹移屬自首加耕田土代錢, 合一百三十八兩零。 以上錢穀, 各自該邑收捧, 趁歲前, 上納本營, 以爲上番軍糧料及資保錢。 一, 祝靈山東西, 皆大村, 或火或斧, 易致赭濯。 所居軍兵中, 各定山直一名, 禁火禁伐, 每年交遞。 龍門山四面, 皆可獵之處, 近處所居軍兵中, 各定山直一名, 禁養。 一, 砥平所在內需司柴場, 今已移屬, 柴場山直二十名, 仍差擧行。 楊根、加平所在柴場, 亦爲定山直禁養。 一, 砥平、加平所在移屬田土免稅減總者, 自該邑修成冊, 報巡營, 粘移戶曹憑考。 一, 長湍、麻田、積城等邑行獵之處, 宜有置軍之擧, 而三邑境內, 旣無可合屯田, 就其傍近坡州設屯置軍, 外軍三哨內, 二哨東峽三邑, 一哨坡州東西抄定, 今已團束, 而坡州
                  雲泉面防營屯田土, 實數爲三十結五十四負六朿, 移屬本營, 量宜定摠。 一, 方山一岡絃巖一洞守護禁養, 依前擧行, 如有犯斫者, 本官照律重勘。 一, 京外五哨哨官, 以有薦出身三人, 無薦出身二人, 自本營另擇擬望, 而京鄕窠間, 二年輪差擧行。】
地名: 坡州 (京畿道, 牧)
年: 1795.0

○命坡州牧使洪龍鎭
              巨濟府充軍, 高陽郡守王道常
              機張縣充軍, 嚴飭門將, 毋納畿伯疏啓。 敎曰: "當初則渠輩亦人耳, 必不知奉命而然。 毋論如此如彼, 幺麿蟣蝨婢屬之放良, 渠輩何敢稱以官長, 出頭現影乎? 後弊所關, 不可不嚴治。 拿來罪人洪龍鎭巨濟府充軍, 王道常
              機張縣充軍。 該牧出置者之不知在處, 今幾十年之久, 擧措雖非常道, 意義定在絶纓。 鍮匙拘飯者, 孰不知之, 則渠輩雖武弁, 焉敢爲此虛僞奇怪, 不誠無實之事乎? 雖以不治治之, 略施充軍, 而畿伯狀啓或上疏, 踰城門或闕門, 當該門將, 施以軍律, 以此分付。"
地名: 坡州 (京畿道, 牧)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】
地名: 楊州 (京畿道, 牧)
年: 1401.0

○門下府郞舍劾知楊州事金濧, 罷其職。 初觀察使鄭符妻母朴氏, 居楊州而歿, 濧役民造石人石獸, 及葬, 祭用油蜜果, 符德之, 褒置上列, 故不見罷。 至是, 郞舍以方農時, 大興工役, 劾罷之。 濧將還家, 出宿境內, 廣濟院土豪前典書崔沃, 夜率奴子十餘名, 佩劍圍濧宿處, 詰曰: "吾奴長金所獲熊皮, 曾入於官, 何不還給?" 因歐濧之子, 大小吏民止之。 翼日質明, 又來辱之。 憲司上言: "諸州境內人民所獲熊虎皮入官, 他例也。 濧雖罷職還家, 州人以些小私憤, 刦辱而歐其子, 甚爲貪惡。 其鄕人民訴於按廉使, 欲黜境外, 收其田土, 以正鄕風。 乞如所訴, 以懲其惡。"
地名: 楊州 (京畿道, 牧)
年: 1420.0

○宦者洪得敬犯罪, 上王命屬楊州官奴。
地名: 楊州 (京畿道, 牧)
年: 1425.0

○兵曹據京畿監司關啓: "楊州
              綠楊平左軍、中軍牧場內可耕之地二百餘結, 而其築場之處卑濕, 故未得堅築, 一遇水澇, 盡皆頹落, 修築之弊, 已爲不少。 又況馬匹連續逃逸, 踐損禾稼, 誠爲未便。 請自廣濟院北松峴至佛多山, 徑築長垣, 前項可耕之地, 給轉運奴婢及無所耕人吏、官奴婢, (懇)
                〔墾〕
              耕資生便益。"

○甲子/雨雷電。 震楊州住私奴金禾。
地名: 楊州 (京畿道, 牧)
年: 1426.0

○司憲府啓: "趙末生受僧尙惠、義游所贈白銀, 固當推劾。 其爲知申事時, 受洪忠田, 以前職朝奉小監, 超授保功龍媒萬戶。 爲兵曹判書時, 受補充軍徐哲銀段, 除哲父子隊副, 使之去官。 受許忠田, 授隊副, 受楊州侍衛軍任官田, 使除軍籍, 授隊副, 濫奪迷劣族親韓會田, 受大護軍吳溥所贈田及金道練、梁敏所贈奴婢幷三十六口。 又以黃海道
              瑞興住良人三加、四德所生等, 誣爲逃婢。 金德所生, 據執使喚。 夫末生本以寒微, 過蒙上恩, 位至宰輔, 久掌政權, 富貴已極。 今乃見利忘義, 貪得無厭, 廣占土田, 受賂賣官, 壓良爲賤, 無所不爲。 汚染士風, 莫甚於此。 其枉法受贈土田奴婢, 計贓共七百八十貫, 律應絞, 贓物入官, 請如律。"
地名: 楊州 (京畿道, 牧)
年: 1429.0

○漢平府院君
              趙涓卒, 擧哀輟朝三日, 賻米豆幷七十石、紙一百五十卷。 涓, 楊州人, 初名卿, 襄烈公
              仁璧之子。 仁璧娶桓王女生卿。 歲壬辰年十九, 授千牛衛大將軍, 我太祖卽位, 委以雲劍之任, 不離左右。 開國初, 人心未定, 上分親王子爲三番入直于內, 命涓參之曰: "雖內室燕居, 出入由意。" 仍命閽者勿禁涓出入。 以侍從勤恪, 遂策爲原從功臣, 賜田二十五結、奴婢二口。 丙子, 除果毅上將軍, 戊寅, 拜中樞院右承旨, 丙辰, 進同知摠制。 太宗在潛邸, 親愛甚篤, 及封世子, 開都督府, 以涓爲節制使, 常在禁內。 壬午, 加推忠翊戴功臣、漢平君。 時選甲士毅勇者三百人, 稱爲內甲士, 命李叔蕃與延嗣宗領其半, 涓與韓珪領其半, 分爲左右衛, 侍闕內別寢。 歲壬午, 拜右軍摠制, 時分禁兵爲三軍, 命涓爲右軍掌印摠制, 甲申, 陞都摠制。 己丑, 野人將寇朔方, 以涓威惠兼全, 可能制禦, 出爲吉州道都按撫察理使。 庚寅, 兀狄哈
              金文
              乃等入寇慶源, 殺節制使韓興富, 涓與辛有定、金重寶、郭承祐領兵尋討, 至豆門不得其賊, 誘殺兀良哈
              把兒遜等八指揮, 竝殲部族數百人, 以捷聞, 自此構釁益深。 癸巳, 轉工曹判書, 丙申, 判左軍府事, 庚子, 遷議政府贊成事。 壬寅, 太宗昇遐, 侍陵制終, 賜衣服鞍馬, 改府院君, 丙午, 進議政府右議政。 涓性溫良, 太宗寵遇無比, 卒年五十六。 諡良敬, 溫良好樂良, 夙興恭事敬。 子四: 慕、慈、惠、憐。
地名: 楊州 (京畿道, 牧)
年: 1431.0

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 楊州 (京畿道, 牧)
年: 1432.0

○戊辰/禮曹啓: "慶尙道
              醴泉郡人金牣, 家貧無臧獲, 事父母至孝。 父沒, 欲守墳, 適母遘疾未果, 及母死, 廬於墓側, 朝夕哀思, 期而食粥, 再期而蔬食, 盡其喪制。 恨未得廬父墓, 仍居三年, 終始如一。 昌原府人金孝良年十五, 父得狂疾, 醫治不効, 聞生人骨最佳, 自斷手指, 炒乾爲末, 和酒飮之。 善山府人田佐命, 母全身不遂, 臥床七年, 佐命常自湯藥, 親奉溺器, 及沒守墳。 明年, 父又歿, 合葬, 居廬四年, 制終猶不去, 里人擧法諭之, 又留三月, 哀哭不輟。 山陰縣人梁郁事父母謹定省, 盡心供甘旨。 父沒, 三日不食, 廬墓三年。 母沒合葬, 乞貸宗族隣里, 盡賣家産以奉祀, 又廬墓三年。 知禮縣人尹殷保ㆍ徐騭, 皆受業於張志道。 嘗約云: "人生於三事之如一, 況吾師無後, 百歲之後, 當廬墓以終三年。" 及死, 告其父母, 玄冠腰絰, 廬於塚側, 躬執炊爨備奠物。 一日, 殷保父遘疾, 歸家侍藥, 暫不解衣, 病愈乃還。 廬墓月餘, 殷保夢不祥, 卽還家, 父果得疾, 越五日死, 擗踊哭泣, 不離殯側。 一日遇狂風失香合, 數月, 烏含香合來自北山, 置墳前, 其受業人沈澄ㆍ裵現等取視之, 果前香合也。 殷保雖廬父墓, 猶爲其師, 遇朔望必祭, 騭獨廬師墓, 以終三年。 京中住任柔年弱冠, 母寢疾, 侍側湯藥, 未嘗少怠, 及沒, 三日不食, 三年悲哀。 外祖父母相繼而沒, 柔代父居喪, 哀慕盡誠。 父發丹毒幾死, 聞人血爲佳, 卽刺臂取血塗之, 果逾。 康叔全自幼遊必有方, 及長不離側, 定省告面。 父母年皆八十五, 俱患風疾, 叔全侍居奉藥十餘年, 猶不瘳, 陪到溫井浴, 三年而病愈。 父母感其孝誠, 欲與家産奴婢, 叔全固辭曰: "侍藥療病, 子職當然, 請均分。" 父母從之。 高用禮家貧, 母年七十九, 奉養甘旨, 定省溫凊必謹, 及沒, 喪事一從《家禮》。 廬墓, 朝夕奠及種木營墳, 無不躬親, 啜粥終制。 忠淸道
              天安住副司正朴忱, 父母皆老, 弟四人俱仕宦, 忱侍親側, 盡誠奉養, 小有疾, 旁求藥餌治之。 每遇俗節, 必備酒食, 會鄕黨宗族以(悞)
                〔娛〕
              親。 稷山縣住卞袍年十一父沒, 守墳三年, 不食鹽醬, 不服煖衣, 常伏藁脫襪, 啜粥盡哀, 晝夜呼泣。 又侍母, 晨昏甘旨, 莫不親嘗。 龍仁縣住吳旼庚, 父母相繼而沒, 廬墓六年。 兄及妻早沒, 兒子六人無所歸, 旼
              庚愛之如子, 具資裝婚嫁二人。 陽川縣住別侍衛趙旋, 家貧養母盡孝, 母病臥床累月, 旋躬自湯藥, 奉溺器。 母將終, 呼旋曰: "吾以獨女子, 有九十四歲老母, 而未得終養, 汝能孝我。 其以孝吾之誠, 孝吾老母, 則吾死無恨矣。" 旣沒, 旋哭擗, 行喪皆從禮制。 孝養外祖母, 無異親母, 及沒, 葬於母墳近地, 廬墓三年, 食粥寢苫, 未嘗見齒。 黃海道
              平山府住故司直宋乙生妻曹氏, 年二十五, 夫亡終制, 母欲奪志, 曹氏不從, 今已二十三年, 遇俗節及朔朝必祭。 又侍母奉甘旨, 及沒, 服三年喪, 家于近墓之地, 每日朝夕上食。 慶尙道
              軍威縣住李奇年十九母死, 藁葬之。 謂父曰: "吾欲守墳。" 父曰: "吾今鰥居家貧, 汝之昆弟, 亦不堪軍役, 誰助汝守墳乎?" 奇泣曰: "吾母有二子, 兄今任軍役, 我獨無事, 非我而誰? 將乞糧守之。" 結草爲廬, 獨泣殯側。 翌日, 父往見感之, 遂不禁, 助構草廬。 旣葬, 朝夕之奠, 乞諸鄕閭繼之。 未再期, 父又死, 竝葬一丘, 負土石營墳, 守之。 京畿
              楊州人李奇遇, 事父母孝, 奉甘旨以誠, 母沒, 三日不食, 哀慟居廬。 服纔闋, 父又歿, 合葬, 又守三載。 親族憫其鰥居, 備資裝與之, 昏期旣定, 奇遇以嫁季妹。 上項人等, 宜加旌異。" 命與詳定所同議。 僉曰: "牣、郁、旼庚、殷保、袍、柔、叔全、旋、奇、孝良、佐命、奇遇、騭等, 旌門敍用; 用禮、忱敍用; 曹氏旌門復戶。" 從之。
地名: 楊州 (京畿道, 牧)
年: 1445.0

○初, 東籍田耕作, 役典農選上奴二百人, 皆遠方羈旅, 逃亡相繼, 故以籍田旁近楊州民戶十結以上者, 隷典農耕作。 然傍近民戶十結以上者, 不滿二百戶, 是以難之。 至是, 議政府以爲: "擇籍田三十里內楊州富實民戶役使。" 左議政申槪獨曰: "典農選上奴, 至數萬, 擇丁壯二百人役之爲便。" 上曰: "吾從衆議。"
地名: 楊州 (京畿道, 牧)
年: 1452.0

○庚午/義禁府啓曰: "前楊州府使閔謹, 託以造船, 橫斂綿布於民。 又冒人名, 多糶義倉之粟, 皆自用之, 又於境內, 役官奴構二家, 其材瓦供億之費, 及工匠雇直, 皆出於官, 贓汚莫甚。 請家舍沒官, 收告身以戒後來。" 從之。

○世祖詣闕啓曰: "李賢老奸詐無狀, 通國所知, 然於臣, 本無嫌隙, 豈以一時小怒, 遽辱朝士乎? 臣常自謂, 宗室之長, 國耳忘家, 日夜思所以補闕者, 靡所不至。 自文宗昇遐, 戒飭宗室, 日愼日謹, 近日之事, 實有由焉。 賢老本贓吏, 在文宗朝, 以陰陽禍福, 不經邪術, 眩惑人心, 集賢殿諸儒, 啓請其罪, 文宗與臣, 議欲殺之而未果。 近者又語臣曰: ‘不作宮白嶽山後, 則正龍衰, 而傍龍發, 太宗、世宗皆以傍龍而王, 文宗正龍而早世。’ 臣云: ‘吾不管風水學, 何得知此事? 子何不白政府, 若上書乎? 若實然, 則非小事也。’ 賢老顧安平, 欲同語大臣, 安平止之。 翌日臣語錦城、和義、桂陽曰: ‘賢老必將生事, 吾甚慮焉, 汝等知之。’ 由是疾之益甚, 憤憤不已, 豈是臣一身之計乎? 又聞, 安平生日, 宦官金得祥、李貴、金衍、崔濕等往會於麻浦江亭, 朝士爲坐客者三十餘人, 而賢老爲之首, 臣益憤以爲, 近侍宦官, 交結宗室, 何事, 朝士會見宗室, 何意? 三十餘人, 皆爲坐下, 則是賢老所招耳。 賢老黨附安平日甚, 常匿馬而潛謁, 臣未測其意, 深恐或生事於國家, 使安平誤掛羅網, 欲顯正其罪, 則安平受交結之責, 又坐視而不責, 是亦非也。 臣晝思夜度者, 有日, 臣寧受不愼之責? 須除惡於朝廷, 是故引至野中, 數其罪而辱之, 但欲不顯弟過, 而陰折小人, 以安宗社耳, 豈敢輕慢朝士乎? 且賢老雖爲朝士, 實安平家奴也。" 申叔舟謁世祖曰: "賢老之事, 當議都承旨, 不可出於公事。" 孟卿啓, 召議政府而議之, 閔騫、朴仲孫與焉, 皆欲其無迹, 以安二大君之間, 孟卿猶欲流於遠方, 皇甫仁、金宗瑞等畏瑢之恨而止之。 於是司諫院啓: "首陽擅撻朝士。" 又啓云: "以首陽高明, 而辱之, 必賢老有莫大之罪, 當鞫之。" 魯山曰: "商量之。" 孟卿通於世祖, 世祖送書曰: "吾忠臣也, 必爲社稷而死, 若賢老在京, 則吾豈但如是而已乎? 必復有所啓之事矣, 都承旨之論, 至當, 當勉除惡務本之意, 不得已而後, 從政丞之論, 可也。" 賢老旣被撻, 仁聞而涕泣, 人莫知其故, 蓋憂其兇謀已露, 而世祖知之也。 仁私謂世祖曰: "鞭辱朝官, 有駭耳目, 須以乘醉錯誤啓之。" 時, 物論洶洶, 賢老之黨皆曰: "首陽使酒。" 朝士則莫不快心, 賢老被撻而非瑢。 又言: "首陽嚴明正大, 非他之比, 且賢老無狀莫甚, 豈不審處之乎? 其擅撻必有以也。" 然莫知其由。 權擥詣世祖曰: "賢老被撻, 物論甚騰, 將何以處之?" 世祖曰: "予赴京日逼, 賢老之縱恣尤甚, 勢將難遏, 欲啓請其罪, 而治之, 則將置安平於何地? 余意以爲, 鞭辱賢老, 使之自退, 兇謀小沮, 則可以兩得矣。 今賢老恃仁、宗瑞等, 卽還役所, 揚揚如常, 反揚言: ‘我酗酒。’ 喧播人耳, 吾將一一啓達究治乃已。" 遂更啓之, 下政府以議, 仁等希瑢旨, 乃以賢老狂妄, 言不足數, 巧辭以啓, 不治其罪, 亦不解職。 賢老退臥私第, 明澮使人以饌具先焉, 自往候之, 賢老迎入臥席曰: "所處甚陋, 舊愛何愧?" 明澮因叩被撻之由, 賢老曰: "彼惡我如疢疾, 必欲去之。" 明澮曰: "是何事也?" 賢老曰: "大事汝焉得知? 不出數月, 當自知之。" 明澮曰: "布衣賤夫, 於國事無預, 但子何惜一言, 以阻(古)
                〔故〕
              人耶?" 賢老微笑曰: "汝布衣, 未有知名, 吾已薦安平, 可一往拜, 平生得路, 盡在是矣。" 明澮謝以無能, 遂辭而出。 仁見楊州府使權摯曰: "汝弟擥數往謁首陽, 諸相公, 皆以爲不可, 吾則以爲, 因公事往來, 何害? 然物論可畏, 可曉汝弟, 使勿進退。" 蓋惡世祖接見士人云。
地名: 楊州 (京畿道, 牧)
年: 1462.0

○甲午/命三廂軍先往豐壤, 合圍以待, 御幄次外, 召宗親、宰樞設酌。 世子進酒, 仍行酒于諸臣, 上還內, 俄而動駕, 有一壯勇隊訴駕前曰: "私奴富貴者, 欲入壯勇隊, 其主洪繼祖疾之割耳斷筋。" 命義禁府知事金琦馳往拿來鞫之。 駕至楊州
              柳浦, 前僉知中樞院事金子鏗進紅柿子, 賜衣一領及魚肉等物。 留都百官以戎服來迎于豐壤前平。 夕次豐壤離宮。 夜傳于承政院曰: "明日放軍士還宮。" 初講武以十日爲期, 軍士冒雨寒甚, 故有是命。
地名: 楊州 (京畿道, 牧)
年: 1467.0

○丁亥/前夕, 軍資監奉事尹之峻以直宿, 往龍山江監, 至堂峴, 賊數十人狙擊, 之峻僅得逃免。 是夜又賊騎者一人、步者十餘人, 至敦義門外, 射殺奉常寺園頭奴姜金, 刦打子女七八人, 奪牛二頭、衣服雜物而去。 上聞之, 大驚曰: "初犯有贓者, 盡寘極刑, 則盜可弭。 但恐殺人太多未能耳。" 卽張榜曰: "有能告捕者, 給緜布一百五十匹。 良人超資, 賤人從良。" 分遣內禁衛李希茂于楊州, 宋公孫于楊根, 金永保于廣州, 崔齡于果川, 崔漢望于高陽, 各率軍士, 廣行搜捕。 又閉都城門, 大索四日。 時, 凡法外一笞一杖者, 皆以濫刑論之, 而大赦亦不原, 故雖殺人、强盜, 法吏不得訊問, 盜賊日熾, 以至群行刦掠, 民之失業流離者多。
地名: 楊州 (京畿道, 牧)
年: 1468.0

○傳旨內需司: "賜粹嬪, 高陽農庄奴毛知里稻、黃豆幷六百石, 溫陽農庄奴得萬稻、黃豆幷四百石, 及高陽農舍奴哲山所受水田可種三石地; 尹昭訓, 楊州奴金三所受水田可種一石地; 月山君
              婷, 公州農庄奴元生稻、黃豆幷一千四百石, 慶山農庄奴介叱同稻、黃豆幷一千六百石, 忠州奴貴今所受水田可種二石地; 者乙山君,
                【今上諱。】
              
              稷山農庄奴末乙生稻、黃豆幷二千石, 積城奴石乙仇知所受水田可種二石地; 慶根,
                【卽明懿公主。】
              
              忠州農庄奴貴今稻、黃豆幷二千石, 水田可種二石地。"
地名: 楊州 (京畿道, 牧)
年: 1470.0

○大王大妃傳曰: "聞永膺大君奴金希居楊州, 牧使尹壕聽人妄訴, 以爲盜杖, 折其足, 因致死。 其妻欲訴冤, 永膺夫人, 以壕於予爲族, 禁之不告。 壕, 雖予族親, 豈宜枉刑殺人? 其招金希妻問狀, 拿致壕鞫之。"
地名: 楊州 (京畿道, 牧)
年: 1471.0

○刑曹啓: "楊州南面兔院前路, 賊二十餘人刼司正崔湓妻閔氏及奴婢, 奪其衣服。 畿甸之內, 盜賊恣行如此, 甚非細故。 請令京畿觀察使, 窮極搜捕。" 從之。
地名: 楊州 (京畿道, 牧)
年: 1472.0

○刑曹三覆啓: "楊州囚白丁水光聚黨劫金孝南家强盜罪, 律該斬不待時, 依受敎, 妻子永屬邊邑奴婢; 務安囚奴龍萬持兵器盜知古里家牛罪, 依受敎, 斬待時。" 從之。
地名: 楊州 (京畿道, 牧)
年: 1477.0

○壬戌/御經筵。 講訖, 掌令李瓊仝啓曰: "申氏與崇孫非族親, 何緣托布於崇孫乎? 申瀞云: ‘我在父墳, 妻母請買藥材而付于崇孫。’ 此申瀞規免己罪之言也。 婦人之情, 當求段帛, 不求藥材。 非申瀞飾詐而何? 上曰: "申瀞在楊州, 何以知之?" 獻納姜居孝啓曰: "申瀞與妻母同居一室, 楊州距京城不遠, 申瀞豈不知乎?" 上曰: "二匹之布, 何必告家長而後授之?" 居孝曰: "布端書 ‘申參判’, 此其驗也。" 上顧問左右, 領事盧思愼曰: "申瀞在楊州眞僞, 更閱實何如?" 上曰: "然。" 瓊仝又啓曰: "服飾當用土産。 我國人心奢侈, 僭擬無度。 宰相擬宮禁, 庶人擬宰相, 因此綵帛之價甚重。 利之所在, 人競趨之, 雖日罪通事輩, 未能卒禁。 請限十年, 進御服用外, 宰相不得衣紗羅綾段, 市裏不得買賣, 以絶其源。 昔中行說敎凶奴不貴漢物, 絮繒行荊棘中, 以示易敝曰: ‘不如旃裘之堅善。’ 居其國, 重其物, 不外慕, 而後其國可保。" 上曰: "難於變法耳。" 瓊仝曰: "上雖欲躬行節儉, 使之觀感, 以待變俗, 然中人以下, 須用法禁, 可以變習。 此救弊之政, 不是變法。" 同知事李承召亦言禁之爲便, 上曰: "予將思之。"
地名: 楊州 (京畿道, 牧)
年: 1483.0

○禮曹啓: "今承傳敎: ‘光陵守護軍, 本七十名, 三年之內, 兩陵供役, 少不休息, 加設便否, 其議以啓。’ 臣等以爲, 健元陵、顯陵, 雖在一圖局, 別置兩陵, 故守護軍, 各定七十名。 今光陵新、舊陵, 則三年後, 當合爲一陵, 故不別設守護軍, 而以前七十戶, 分役于兩陵, 事煩而人少。 請令兵曹, 三年內步正兵各十五名, 兩陵分定。" 命議于領敦寧以上。 鄭昌孫、沈澮、尹弼商、盧思愼、尹壕議: "依所啓施行。" 洪應議: "當依所啓施行, 須以居楊州者爲之, 正兵若不足, 居本州各司奴子, 除貢定送爲便。" 李克培議: "三年之內七十戶, 足以供役, 不必加定。 上裁。" 從洪應議。
地名: 楊州 (京畿道, 牧)
年: 1486.0

○禮曹啓: "對馬島
              國分寺住持崇統所送唐人
              潛巖供曰: ‘係是大明國人, 年十歲時被虜於賊倭
              平茂續等, 到對馬島
              美女郡
              五郞左衛門家, 做奴聽使, 後移本島國分寺。 思戀本土, 欲還故國, 住持崇統乃出送之。 爲緣年幼時被虜, 父親職役及所居地面, 竝不記憶, 只解倭語, 不曉漢訓。’" 命議于領敦寧以上。 鄭昌孫議: "本朝解送唐人已有舊例, 又非取之於倭人恐無嫌於入送。" 韓明澮議: "潛巖雖自言唐人, 未能的知, 還送對馬島爲便。" 沈澮議: "若解送潛巖, 則中國疑我與倭人交通, 不如還送之爲愈也。" 尹弼商議: "本國與倭交通, 中國所忌, 今以崇統之言解送, 其勢甚難。給付來使, 還送爲便。" 洪應議: "潛巖元住地名及父親職役竝不記知, 亦不解漢語, 何以知爲唐人耶?" 李克培、盧思愼議: "潛巖雖稱唐人, 其元住地名及父親職役竝不記知, 又不解漢語, 不可的知爲唐人。 況島主書契不錄, 只以潛巖之言, 解送中國, 事體非輕。 若朝廷詰問根由, 非細故也。當語以解送爲難之意, 還付來使, 使自處之何如?" 從明澮議。 尋命禮曹勿送還, 使居我土。 禮曹啓: "潛巖不宜使居倭人所見京城與下三道, 請於京畿
              楊州, 給家一區、田三結, 限五年官給衣糧以居之。" 從之。

○戊寅/視事。 右副承旨宋瑛三覆啓: "義禁府囚私奴吾壯、良人林莫同、私奴都吐里等, 投宿楊州
              羅玉同家, 謀欲作賊,殺玉同妻子等五人, 奪取財物罪, 律該吾壯爲首, 凌遲處死, 財産斷付死者之家; 莫同、都吐里隨從, 斬不待時, 妻子依《大典》永屬所在官奴婢。 典獄囚才人石乙同、李山等結黨, 劫打曹溪菴僧, 强奪雜物罪, 律該斬不待時, 妻子依《大典》永屬所在官奴婢。" 從之。 掌令奉元孝啓曰: "今年民間甚貧困, 若於明春講武, 則民困滋甚, 請待明秋。" 上曰: "若待秋講武, 則軍馬芻糧易備而民不病矣。 但慮久不講武,軍政解弛也。" 戶曹判書李德良啓曰: "前日打圍, 臣爲大將, 軍士離行失伍, 無一人知紀律, 講武不可廢也。" 上曰: "予將酌量。"